b'\n_START_ARTICLE_\nMarso teraformavimas\n_START_PARAGRAPH_\nMarso teraformavimas \xe2\x80\x93 hipotetinis Marso planetos teraformavimas. Tai b\xc5\xabt\xc5\xb3 Marso atmosferos, klimato bei jo pavir\xc5\xa1iaus geologini\xc5\xb3 s\xc4\x85lyg\xc5\xb3 (dirvo\xc5\xbeemio ir vandens telkini\xc5\xb3 formavimas) pakeitimo procesas, kuriuo siekiama sukurti \xc5\xbeemi\xc5\xa1kas gamtines s\xc4\x85lygas, tinkamas gyventi \xc5\xbemon\xc4\x97ms ir kitiems \xc5\xbdem\xc4\x97s organizmams. Marso teraformavimas leist\xc5\xb3 jame sukurti nuolatines \xc5\xbemoni\xc5\xb3 kolonijas._NEWLINE_\xc5\xa0is procesas neatpa\xc5\xbe\xc4\xafstamai pakeist\xc5\xb3 Marso atmosferos chemin\xc4\x99 sud\xc4\x97t\xc4\xaf, klimat\xc4\x85, sl\xc4\x97g\xc4\xaf ir pavir\xc5\xa1iaus temperat\xc5\xabr\xc4\x85. Kol kas n\xc4\x97ra technologij\xc5\xb3, leid\xc5\xbeian\xc4\x8di\xc5\xb3 Mars\xc4\x85 padaryti gyvenama planeta. Netgi kyla abejoni\xc5\xb3, ar tai \xc4\xafmanoma padaryti ir kiek stabilus b\xc5\xabt\xc5\xb3 naujasis klimatas. Net jei ir atsirast\xc5\xb3 technologijos, leid\xc5\xbeian\xc4\x8dios prad\xc4\x97ti Marso teraformavim\xc4\x85, tai labai ilgai u\xc5\xbetrukt\xc5\xb3._NEWLINE_\xc5\xbdmonijos gaus\xc4\x97jimas ir i\xc5\xa1tekli\xc5\xb3 poreikis gali gana greitai past\xc5\xabm\xc4\x97ti u\xc5\xbeimti naujas erdves - pirmiausia \xc5\xbdem\xc4\x97s vandenyn\xc5\xb3 pavir\xc5\xa1i\xc5\xb3 ir vandenyno dugn\xc4\x85, kosmin\xc4\x99 erdv\xc4\x99 apie \xc5\xbdem\xc4\x99, M\xc4\x97nul\xc4\xaf. Tolesnis \xc5\xbeingsnis b\xc5\xabt\xc5\xb3 artimiausi\xc5\xb3 planet\xc5\xb3 \xe2\x80\x93 Marso ir Veneros, ta\xc4\x8diau \xc5\xa1i kolonizacija b\xc5\xabt\xc5\xb3 maksimali, jei pavykt\xc5\xb3 \xc5\xa1ias planetas teraformuoti.\n_START_SECTION_\nDabartin\xc4\x97s s\xc4\x85lygos\n_START_PARAGRAPH_\nMarso pavir\xc5\xa1iniame grunte yra daug mineral\xc5\xb3, kurie gal\xc4\x97t\xc5\xb3 b\xc5\xabti panaudoti teraformavime. Po pavir\xc5\xa1iumi yra daug vandens ledo, o ties Marso a\xc5\xa1igaliais vandens ledas susimai\xc5\xa1\xc4\x99s su sausu ledu (kietu anglies dvideginiu). Buvo aptikti dideli vandens ledo telkiniai ties piet\xc5\xb3 a\xc5\xa1igaliu. Jei \xc5\xa1is ledas b\xc5\xabt\xc5\xb3 spar\xc4\x8diai i\xc5\xa1tirpintas, vandens sluoksnis Mars\xc4\x85 padengt\xc5\xb3 11 m gylio sluoksniu. U\xc5\xbe\xc5\xa1al\xc4\x99s anglies dioksidas (CO\xe2\x82\x82), esantis poliuose, Marso vasar\xc4\x85 sublimuojasi \xc4\xaf atmosfer\xc4\x85, lieka nedideli vandens ledo liku\xc4\x8diai, kuriuos greiti v\xc4\x97jai (apie 400 km/val.) pu\xc4\x8dia nuo a\xc5\xa1igali\xc5\xb3 link pusiaujo. \xc5\xa0ie sezoniniai veiksniai permeta daug dulki\xc5\xb3 ir vandens gar\xc5\xb3 \xc4\xaf atmosfer\xc4\x85, d\xc4\x97l ko gali susidaryti \xc5\xbeemi\xc5\xa1ki plunksniniai debesys._NEWLINE_Dauguma Marso atmosferos deguonies atom\xc5\xb3 yra anglies dvideginio sud\xc4\x97tyje (CO\xe2\x82\x82), kuris yra pagrindin\xc4\x97 sudedamoji atmosferos dalis. Molekulinio deguonies (O\xe2\x82\x82) yra tik p\xc4\x97dsakai. Daug deguonies atom\xc5\xb3 yra Marso pavir\xc5\xa1iaus uolienose (gele\xc5\xbeies oksidai ir nitratai). Marso zondo Phoenix paimt\xc5\xb3 Marso grunto m\xc4\x97gini\xc5\xb3 analiz\xc4\x97 rodo, kad grunte yra perchlorat\xc5\xb3, i\xc5\xa1 kuri\xc5\xb3 galima irgi i\xc5\xa1skirti deguon\xc4\xaf. Naudojant elektroliz\xc4\x99 galima skaldyti vanden\xc4\xaf ir i\xc5\xa1gauti deguon\xc4\xaf, jei tik pakaks vandens ir elektros energijos._NEWLINE_Buvo keliama mintis, kad Marso s\xc4\x85lygos ka\xc5\xbekada buvo gana pana\xc5\xa1ios \xc4\xaf \xc5\xbdem\xc4\x97s s\xc4\x85lygas ankstyvosiose pastarosios vystymosi stadijose. Anks\xc4\x8diau Marso pavir\xc5\xa1iuje buvo vandens, o dabar jis susikaup\xc4\x99s a\xc5\xa1igaliuose ir po grunto pavir\xc5\xa1iumi kaip am\xc5\xbeinas \xc4\xaf\xc5\xa1alas. Gali b\xc5\xabti, kad Marsas neturi magnetinio lauko ir geologinio aktyvumo d\xc4\x97l to, kad Marsas yra santykinai ma\xc5\xbeas, d\xc4\x97l ko jis atau\xc5\xa1o spar\xc4\x8diau negu \xc5\xbdem\xc4\x97. Nors \xc5\xa1ie galimi rei\xc5\xa1kiniai n\xc4\x97ra gerai suprasti.\n_START_SECTION_\nAtmosferos ir hidrosferos formavimas\n_START_PARAGRAPH_\nTeraformuojant Marso atmosfer\xc4\x85 svarbus etapas bus vandens importavimas. Papildomas vanduo gali b\xc5\xabti gautas i\xc5\xa1 ledini\xc5\xb3 asteroid\xc5\xb3, Jupiterio ar Saturno palydov\xc5\xb3 ledo. Kitas svarbus dalykas bus atmosferos duj\xc5\xb3 sulaikymas. Tam pad\xc4\x97t\xc5\xb3 dirbtin\xc4\x97s magnetosferos sudarymas.\n_START_SECTION_\nAnglies dvideginio sublimacija\n_START_PARAGRAPH_\nDabar Marse anglies dvideginio yra pakankamai daug kaip ledo piet\xc5\xb3 a\xc5\xa1igalio zonoje ir absorbuoto gruntuose. Klimatui pa\xc5\xa1ilt\xc4\x97jus keliais laipsniais kietas anglies dioksidas sublimuot\xc5\xb3si, ir atmosferos sl\xc4\x97gis padid\xc4\x97t\xc5\xb3 iki 300 milibar\xc5\xb3 (30 kPa), kas atitikt\xc5\xb3 atmosferos sl\xc4\x97g\xc4\xaf dvigubame Everesto auk\xc5\xa1tyje._NEWLINE_Tokia atmosfera dar netikt\xc5\xb3 \xc5\xbemon\xc4\x97ms kv\xc4\x97puoti, bet nebereik\xc4\x97t\xc5\xb3 kompresini\xc5\xb3 kostium\xc5\xb3, i\xc5\xa1tirpt\xc5\xb3 vandens ledas \xc5\xa1iaurin\xc4\x97je poliarin\xc4\x97je zonoje (vanduo u\xc5\xbesemt\xc5\xb3 \xc5\xa1iaur\xc4\x97s pusrutulio \xc5\xbeemumas), ma\xc5\xbedaug pus\xc4\x97je Marso pavir\xc5\xa1iaus susidaryt\xc5\xb3 klimatas, kur temperat\xc5\xabros vir\xc5\xa1yt\xc5\xb3 u\xc5\xbe\xc5\xa1alimo temperat\xc5\xabr\xc4\x85. D\xc4\x97l to b\xc5\xabt\xc5\xb3 \xc4\xafmanoma augalin\xc4\x97 gyvyb\xc4\x97, ypa\xc4\x8d fitoplanktonas \xc5\xa1iaurin\xc4\x97se j\xc5\xabrose, kuris imt\xc5\xb3 i\xc5\xa1skirti deguon\xc4\xaf \xc4\xaf atmosfer\xc4\x85 ir suri\xc5\xa1t\xc5\xb3 dal\xc4\xaf anglies dioksido.\n_START_SECTION_\nAmoniako importas\n_START_PARAGRAPH_\nKitas galimas Marso atmosferos teraformavimo metodas pagr\xc4\xafstas amoniako, kaip efektyvi\xc5\xb3 \xc5\xa1iltnamio duj\xc5\xb3, panaudojimu. Tai b\xc5\xabt\xc5\xb3 paprasta, jei asteroiduose pavykt\xc5\xb3 aptikti daug amoniako ledo. Tokius asteroidus nukreipus \xc4\xaf Mars\xc4\x85 j\xc5\xb3 amoniakas tapt\xc5\xb3 Marso atmosferos dalimi. Kadangi amoniakas (NH\xe2\x82\x83) turi daug azoto, \xc5\xa1is gal\xc4\x97t\xc5\xb3 b\xc5\xabti paverstas molekuliniu azotu ir tapti atmosferos buferiu._NEWLINE_Apr\xc5\xabpinimas buferin\xc4\x97mis dujomis yra svarbus kuriant \xc5\xbeemi\xc5\xa1k\xc4\x85 atmosfer\xc4\x85. \xc5\xbdem\xc4\x97s atmosferoje \xc5\xa1i\xc4\x85 funkcij\xc4\x85 atlieka azotas, kurio atmosferoje yra apie 77%. Marse tokio buferio irgi reik\xc4\x97s, nors jo gali b\xc5\xabti ir ma\xc5\xbeiau. Ta\xc4\x8diau gauti reikiam\xc4\x85 kiek\xc4\xaf inerti\xc5\xa1k\xc5\xb3 buferini\xc5\xb3 duj\xc5\xb3 (azotas, argonas ar kitos pana\xc5\xa1ios) yra sunki u\xc5\xbeduotis.'